इब्राहिम जदरान ने खेली 98 रन की पारी; रहमत शाह का अर्धशतक
SL VS AFG 1st ODI - Afghanistan Defeats Sri Lanka by 6 Wickets in a Thrilling Match एशियन चैंपियन श्रीलंका को अफ्गानिस्तान के हाथों करारी शिकस्त का सामना करना पड़ा है। वर्ल्ड नंबर-8 अफगान टीम ने नंबर-9 की टीम श्रीलंका को 6 विकेट से हराया।
अफगानिस्तान ने एशिया कप चैंपियन श्रीलंका को पहले वनडे में 6 विकेट से हरा दिया है। इसी के साथ अफगानिस्तान ने तीन मैचों की सीरीज में 1-0 की बढ़त बना ली। 98 रन बनाने वाले अफगानिस्तान के इब्राहिम जदरान प्लेयर ऑफ द मैच रहे।
268 पर ऑलआउट हुई श्रीलंका
हंबनटोटा के महिंदा राजपक्षे इंटरनेशनल क्रिकेट स्टेडियम में शुक्रवार को खेले गए मुकाबले में अफगानिस्तान के कप्तान हसमतुल्ला शाहिदी ने टॉस जीतकर पहले बॉलिंग का फैसला किया। पहले बैटिंग करते हुए श्रीलंका 50 ओवर में 268 रन पर ऑलआउट हो गई।
लक्ष्य का पीछा करने उतरी अफगानिस्तान ने 269 रन का टारगेट 46.5 ओवर में चार विकेट खोकर हासिल कर लिया। इस जीत में इब्राहिम जदरान ने अहम भूमिका निभाई।
सेंचुरी चूके असलंका, डी सिल्वा ने जमाया अर्धशतक
श्रीलंका के लिए चरिथ असलंका ने सबसे ज्यादा रन बनाए। उन्होंने 95 गेंदों पर 91 रन की पारी खेली। उनके अलावा धनंजय डी सिल्वा ने 59 गेंदों पर 51 रन बनाए। उन्होंने अपनी पारी में 5 चौके लगाए। टीम के ओपनर पथुम निसांका ने 59 गेंदों पर 38 रनों की पारी खेली।
इनके अलावा दिमुथ करुणारत्ने 4, कुसल मेंडिस 11, एंजलो मैथ्यूज 12, कप्तान दासुन शनाका 17, लाहिरू कुमारा 4 और मथीश पथिराना ने 1 रन बनाया। कसुन रजिता खाता नहीं खोल सके।
अफगानिस्तान के लिए फजल-हक फारूखी और फरीद अहमद ने 2-2 विकेट लिए। इनके अलावा अजमतुल्लाह ओमारजई, मुजीब उर रहमान, नूर अहमद और मोहम्मद नबी ने 1-1 विकेट लिया। 2 बैटर्स रनआउट हुए।
जदरान ने खेली 98 रन की पारी 
अफगानिस्तान की जीत में इब्राहिम जदरान ने अहम भूमिका निभाई। उन्होंने 98 बॉल पर 98 रन बनाए। जदरान के अलावा रहमत शाह ने 80 गेंदों पर 55 रनों का योगदान दिया। जबकि हसमतुल्ला शाहिदी (38), मोहम्मद नबी (27) और रहमनुल्लाह गुरबाज (14) ने अहम पारियां खेलीं। नजीबुल्लाह जदरान 7 रन बनाकर नबी के साथ नाबाद रहे।
श्रीलंका के लिए कसुन रजिथा ने सबसे ज्यादा 2 विकेट झटके। उनके अलावा लाहिरू कुमारा और मथीश पथिराना ने 1-1 विकेट झटका।
